
A versenyképesség és a pénzügyi pozíció változás elemzése a tejiparban

A tejipar az élelmiszeripar egyik ágazata, amelynek jelentős nemzetgazdasági szerepe megmutatkozik abban, hogy az elmúlt években a lakossági kiadások 20-25%-át tette ki az élelmiszerre és alkoholmentes italokra fordított pénzösszeg.
Dolgozatom célja az volt, hogy összehasonlítsam a vezető tejipari vállalatok versenyképességének pénzügyi szempontú és versenyképességi definíció alapján történő elemzési eredményeit. Ennek vizsgálatát a tejipari ágazat jelentősége, illetve az érdekes kutatási eredményeket előrevetítő kirívóan magas koncentráció miatt tartottam fontosnak.
Az elemzés elvégzéséhez a 2011-es saját tőke értékek és a termékszerkezet alapján hét „tejtermék gyártása” főtevékenységű, a koncentrációt is jól reprezentáló vállalatot vontam be a vizsgálatba. A Friesland Campina Hungária Zrt., a Sole – Mizo Zrt., a Nádudvari Kft., a Pannontej Zrt., a Tolnatej Zrt., a Minna Zrt. és a Naszálytej Zrt. általam kiválasztott pénzügyi mutatóit elemeztem először, hiszen számos hazai és nemzetközi szakirodalmi forrás alátámasztja, hogy ezek jól használhatóak a versenyképesség méréséhez. Több szerző versenyképességi definícióját áttekintve ezután a Somogyi Márta által megalkotott és a Chikán-Czakó-féle versenyképességi definíciókra támaszkodva, meghatározó tényezőiket pénzügyi alapadatokkal számszerűsítve is megvizsgáltam a kiválasztott hét vállalat versenyképességét. Viszonyítási alapként technikai iparági átlagokat számoltam egyszerű számtani átlagok meghatározásával. Az elemzések során az elmúlt négy gazdasági év adatait használtam az éves beszámolók alapján.
Az adatok alapján az iparágra általánosságban a magas eladósodottság, valamint az ebből fakadó magas pénzügyi kockázati szint kiküszöbölésére való törekvés jellemző, amelyet kivétel nélkül mind a hét vizsgált vállalat a forgótőke-menedzsment hatékonyságának javításával igyekezett elérni. Az elemzésből kiderült az is, hogy a vizsgált vállalatok közül a legmagasabb árbevételű, ezáltal legnagyobb piaci részesedésű két évben is veszteséges, míg a második legmagasabb árbevételű vállalat mind a négy vizsgált évben veszteséget realizált.
Megállapítást nyert az is, hogy a versenyképességi definíción alapuló vizsgálat eredményei finomították a pénzügyi mutatókon alapuló eredményeket, és csökkentették a vállalatok közti különbségeket.



